El 19 de setembre de 2008 es va confirmar un brot de la malaltia de la llengua blava en una explotació ovina del municipi de Sant Jaume de Llierca a la comarca de la Garrotxa, i per l'Ordre AAR/420/2008, de 19 de setembre, s'ha procedit a la declaració oficial del focus corresponent.
La febre catarral ovina o llengua blava és una malaltia inclosa al Codi zoosanitari internacional de l'Organització Mundial de la Sanitat Animal (OIE) i a la llista de malalties de declaració obligatòria de la Unió Europea.
La Directiva 2000/75/CE, del Consell, de 20 de novembre, per la qual s'aproven disposicions específiques relatives a les mesures de lluita i eradicació de llengua blava, i el Reglament CE 1266/2007, de la Comissió, de 26 d'octubre, pel qual s'estableixen disposicions d'aplicació de la Directiva 2000/75/CE, del Consell, en allò relatiu al control, el seguiment, la vigilància i les restriccions al trasllat de determinats animals d'espècies sensibles a la febre catarral ovina, i les seves modificacions posteriors, i la Decisió de la Comissió 2008/655/CE, de 24 de juliol, per la que s'aproven els plans d'urgència contra la llengua blava de determinats estats membres i es determina el nivell de la participació financera de la Comunitat per a 2007 i 2008, constitueixen el marc normatiu comunitari en relació amb les mesures de lluita i eradicació de la llengua blava.
La Generalitat de Catalunya té assumides competències d'agricultura i ramaderia en virtut de l'Estatut d'autonomia de Catalunya, aprovat mitjançant Llei orgànica 6/2006, de 19 de juliol, l'article 116 del qual estableix que correspon a la Generalitat, respectat el que estableixi l'Estat en exercici de les competències que li atribueixen els articles 149.1.13 i 16 de la Constitució, la competència exclusiva en matèria d'agricultura i ramaderia.
Concretament, l'apartat d) de l'article 116 estableix aquesta competència en l'àmbit de la sanitat animal en els casos en què no tingui efectes sobre la salut humana.
I també estableix la competència exclusiva en l'àmbit de la protecció dels animals.
Aquestes competències es troben assignades al Departament d'Agricultura, Alimentació i Acció Rural, d'acord amb el Decret 421/2006, de 27 de novembre, de creació, denominació i determinació de l'àmbit de competència dels departaments de l'Administració de la Generalitat de Catalunya, que les exerceix mitjançant la Direcció General d'Agricultura i Ramaderia.
A Catalunya, mitjançant l'Ordre AAR/423/2008, de 16 de setembre, s'estableixen les bases reguladores dels ajuts per a l'administració de la vacuna obligatòria de la llengua blava en el bestiar boví corresponents a 2008, i estableix normes de desenvolupament de la campanya de vacunació del bestiar boví, oví i cabrum a Catalunya.
Donades les greus repercussions que pot tenir la propagació de la malaltia de la llengua blava un cop confirmat el brot de 19 de setembre de 2008, es considera necessari establir mesures urgents per a la prevenció i l'eradicació de la llengua blava en tot el territori de Catalunya.
D'acord amb les competències exclusives de la Generalitat de Catalunya en matèria de sanitat animal, a proposta de la Direcció General d'Agricultura i Ramaderia, i en ús de les atribucions que m'han estat conferides,
Aquesta Ordre té per objecte l'establiment de les mesures per a la prevenció i l'eradicació de la llengua blava a Catalunya, aplicables a partir del 19 de setembre de 2008, als efectes de declarar oficialment l'existència de la malaltia de la llengua blava en el territori de Catalunya.
2.1 Les explotacions ramaderes de les espècies bovina, ovina i caprina hauran de practicar obligatòriament la vacunació dels animals d'acord amb el que estableix l'annex 2 de l'Ordre AAR/423/2008, de 16 de setembre, per la qual s'aproven les bases reguladores dels ajuts per a l'administració de la vacuna obligatòria de la llengua blava en el bestiar boví corresponents a l'any 2008, i s'estableixen les normes per al desenvolupament de la campanya de vacunació en boví, oví i cabrum a Catalunya.
2.2 S'exceptuen de la vacunació els animals que s'hagin escollit com a sentinelles.
Mesures a les explotacions afectades
3.1 Quan es detectin animals amb símptomes compatibles amb la llengua blava, la persona titular de l'explotació, o el veterinari o veterinària responsable de l'explotació, ha de notificar immediatament la sospita als serveis veterinaris de les oficines comarcals del Departament d'Agricultura, Alimentació i Acció Rural (DAR), els quals realitzaran les actuacions oportunes per confirmar o descartar la presència de la malaltia.
3.2 Els serveis veterinaris del DAR realitzaran les actuacions següents:
Una presa de mostres dels animals amb símptomes.
Establir una restricció de moviments a l'explotació sospitosa.
Realitzar un cens dels animals sensibles a la malaltia, amb indicació per a cada espècie dels animals afectats i els morts.
Iniciar una enquesta epidemiològica per estudiar l'origen possible de la malaltia i els moviments d'animals des de o cap a les explotacions afectades.
Vetllar perquè es realitzi una desinsectació a fons i continuada de l'explotació i dels animals.
Si l'explotació no ha començat la vacunació de la llengua blava, ordenar que es realitzi urgentment.
Sacrifici obligatori i indemnització
4.1 El director o la directora dels serveis territorials del DAR podrà ordenar, si ho considera necessari, el sacrifici obligatori dels animals clínicament afectats per la malaltia.
4.2 Les persones propietàries dels animals sacrificats d'acord amb el que estableix l'apartat anterior tenen dret a percebre una indemnització segons els barems establerts a l'annex d'aquesta Ordre.
També tenen dret a percebre indemnització pels animals morts a causa de la llengua blava les persones titulars de les explotacions en les quals s'hagi declarat un focus, amb inclusió dels animals morts per causa de la malaltia des de la notificació als serveis veterinaris del DAR.
L'import de la indemnització serà el que estableix l'Ordre APA/1438/2005, de 17 de maig, per la qual es modifica l'Ordre del 15 de desembre de 2000, sobre barems d'indemnització per sacrifici obligatori d'animals afectats per llengua blava.
4.3 El dret a rebre la indemnització es perd si es comprova alguna de les circumstàncies següents:
La manipulació en la identificació dels animals o de la documentació sanitària.
La realització de moviments de bestiar que infringeixin les mesures de restricció establertes.
La resistència a realitzar la vacunació obligatòria o la desinsectació de l'explotació.
Les altres circumstàncies que prevegi la legislació vigent.
5.1 Des del 19 de setembre de 2008 fins a l'1 d'octubre de 2008 constitueix zona restringida el territori de Catalunya comprès al voltant de 150 km del focus de la llengua blava declarat mitjançant l'Ordre AAR/420/2008.
A partir de l'1 d'octubre de 2008, serà zona restringida serotipus 1 i 8 tot el territori de Catalunya.
5.2 S'estableix una zona de com a mínim 20 km al voltant del focus, denominada als efectes d'aquesta Ordre zona de protecció especial.
Aquesta zona també s'establirà al voltant de les explotacions on hi hagi sospites fonamentades de l'existència de la malaltia.
A efectes d'aquesta Ordre s'entén per sospita fonamentada la reacció positiva d'un animal a la tècnica de la reacció en cadena de la polimerasa.
Actuacions a la zona de protecció especial
6.1 A les explotacions de remugants ubicades en aquesta zona s'intensificarà la desinsectació i es procedirà a vacunar urgentment de llengua blava.
6.2 Per autoritzar el trasllat de remugants d'explotacions ubicades en aquesta zona cap a explotacions catalanes ubicades fora d'aquesta zona s'exigirà, per als animals de més de tres mesos d'edat, que hagin estat vacunats, i per als animals de menys de tres mesos, que l'explotació hagi complert el programa de vacunació.
6.3 Amb la finalitat de controlar el compliment dels requisits establerts per als moviments per a vida, els serveis veterinaris del DAR retiraran els talonaris per als trasllats per a vida a totes les explotacions que allotgin bovins, ovins o cabrums.
6.4 Es permet l'entrada de remugants a les explotacions ubicades en aquesta zona, els quals, en el supòsit que no estiguin vacunats de llengua blava hauran de ser vacunats en el termini de quaranta-vuit hores des de la seva entrada a l'explotació.
Trasllats de remugants destinats fora de Catalunya
7.1 Els trasllats de remugants amb destinació a altres comunitats autònomes hauran de complir els requisits que estableix l'Ordre ARM/1200/2008, de 29 d'abril, per la qual s'estableixen mesures específiques de protecció en relació amb la llengua blava.
7.2 Els trasllats de remugants amb destinació a altres estats membres hauran de complir els requisits que estableix el Reglament CE 1266/2007, de la Comissió, de 26 d'octubre, pel qual s'estableixen disposicions d'aplicació de la directiva 2000/75/CE, del Consell, relatiu al control, el seguiment, la vigilància i les restriccions al trasllat de determinats animals d'espècies sensibles a la febre catarral ovina.
La realització de fires, mercats i concentracions ramaderes de remugants requerirà l'autorització expressa del director o la directora dels serveis territorials del DAR, d'acord amb les circumstàncies epidemiològiques existents.
Centres de concentració i punts de parada
D'acord amb el que estableix l'article 9 del Reglament CE 1266/2007, de la Comissió, els bovins, ovins i cabrums que procedeixin de fora de Catalunya i s'aturin en un centre de concentració o punt de parada legalment autoritzat hauran d'allotjar-se protegits de l'atac dels mosquits Culicoides de la manera que determinin els serveis veterinaris oficials del DAR, i els animals tindran la consideració de bestiar de trànsit.
Amb la finalitat de poder comprovar si hi ha circulació vírica de la llengua blava i en compliment de l'article 4 del Reglament CE 1266/2007, la Direcció General d'Agricultura i Ramaderia determinarà les explotacions i els animals que han de ser utilitzats com a sentinelles.
Aquests animals no podran ser vacunats i els serveis veterinaris del DAR els prendran mostres de sang periòdicament.
Les persones titulars de les explotacions on es troben aquests animals sentinelles rebran una compensació econòmica per mitjà dels ajuts destinats a l'execució dels programes sanitaris que sol·liciten els grups de sanejament o les agrupacions de defensa sanitària.
Els incompliments del que estableix aquesta Ordre es regularan amb la normativa en matèria de sanitat animal vigent, sens perjudici de les responsabilitats civils o penals en què puguin incórrer.
Es faculta el director o la directora general d'Agricultura i Ramaderia perquè dicti les disposicions que calguin per al compliment i l'execució d'aquesta Ordre.
Les mesures contingudes en aquesta Ordre tenen efectes des del 19 de setembre de 2008.
Barcelona, 19 de setembre de 2008
Els barems d'indemnització per al bestiar oví i cabrum han de ser del 100 per 100 dels valors descrits a continuació, calculats en funció de la seva categoria:
(1) S'entén per bestiar oví d'aptitud lletera les ovelles de munyiment que produeixin en la seva explotació una mesura d'un mínim de 100 litres de llet per cap i any, o les ovelles respecte de les quals es cobri la prima per ovella per aquesta aptitud.
S'entén per bestiar cabrum d'aptitud lletera les cabres de munyiment que produeixin en la seva explotació una mesura d'un mínim de 100 litres de llet per cap i any.
(3) Avortaments produïts com a conseqüència de la vacunació obligatòria contra llengua blava.
Els propietaris d'animals poden percebre una indemnització suplementària de fins a 6,01 euros per les despeses de destrucció de cadàvers.
Els barems d'indemnització per al bestiar boví són del 100 per 100 dels valors descrits a continuació, calculats en funció de la seva edat:
Des de 3 mesos i un dia fins a 12 mesos
Des de 12 mesos i un dia fins a 24 mesos
Des de 24 mesos i un dia fins a 5 anys
Des de 5 anys i un dia fins a 10 anys